text: Bonus til mæglere skal sætte skub i grundsalg
  27 april 2012 kl. 10.05
  Salget af byggegrunde står næsten stille. Men Varde Kommune vil sparke gang i salget med 10 pct. rabat og kontant bonus til ejendomsmæglere, som sælger en kommunal grund.
  Et enigt økonomiudvalg anbefaler byrådet at sænke priserne for parcelhusgrunde og erhvervsjord med ti procent. Samtidig vil man betale de lokale ejendomsmæglere 5.000 kr., hver gang de sælger en kommunal grund.
  
  Over markedspris
  - Noget tyder på, at vi ligger i overkanten af markedsprisen, når vi kun har solgt fem parcelhusgrunde i år. Derfor forslår vi byrådet at sætte priserne 10 procent ned for at tilpasse os markedsprisen, siger borgmester i Varde Kommune Gylling Haahr (V). 
  Kommunne har hidtil selv stået for at sælge grundene. Men i fremtiden overlades arbejdet til ejendomsmægler. Og de får en gulerod på 5000 kr. foran sig. 
  Varde laver en stor kampagne for at lokke flere til kommunen. Børnefamilier og pendlere fra nabokommunerne bliver inviteret på oplevelsesture, og målet er at få 1500 nye borgere.
  